**PREDKLADACIA SPRÁVA**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 50/2007 Z. z. o registrácii odrôd pestovaných rastlín v znení neskorších predpisov podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z.

Návrh nariadenia vlády sa predkladá z dôvodu potreby prevzatia vykonávacej smernice Komisie 2014/97/EÚ z 15. októbra 2014, ktorou sa vykonáva smernica Rady 2008/90/ES, pokiaľ ide o registráciu dodávateľov a odrôd a o spoločný zoznam odrôd (Ú. v. EÚ L 298, 16. 10. 2014).

Registrácia odrôd pestovaných rastlín v Štátnej odrodovej knihe je predpokladom ich zápisu do Spoločného katalógu odrôd poľnohospodárskych rastlinných druhov a Spoločného katalógu odrôd druhov zelenín a následne je predpokladom na uvádzanie odrôd pestovaných rastlín na trh a ich uplatnenie v poľnohospodárskej praxi.

Legislatívno-technické nedostatky formálneho usporiadania návrhu nariadenia vlády sú spôsobené chybami systému SLOVLEX.

Návrh nariadenia vlády nebude predmetom vnútrokomunitárneho pripomienkového konania.

Dátum nadobudnutia účinnosti sa v súlade s termínom určeným na prebratie vykonávacej smernice Komisie č. 2014/97/EÚ do právneho poriadku Slovenskej republiky navrhuje na 1. január 2017.

Predložený návrh nariadenia vlády nebude mať vplyv na rozpočet verejnej správy, na podnikateľské prostredie, ani sociálne vplyvy, vplyvy na životné prostredie, vplyvy na informatizáciu spoločnosti ani vplyvy na služby pre občana.

Navrhované nariadenie vlády je v súlade s Ústavou Slovenskej republiky, ústavnými zákonmi, nálezmi ústavného súdu, zákonmi a ostatnými všeobecne záväznými právnymi predpismi, medzinárodnými zmluvami, ktorými je Slovenská republika viazaná, ako aj s právne záväznými aktmi Európskej únie.